Politica culturală în Europa

 

 

I. INTRODUCERE

  

În multe studii de specialitate termenul de cultură nu este explicit definit, prinzând formă pe parcursul discursului teoretic. 

Noţiunea de cultură apare aproape în toate limbile europene şi a fost adoptată chiar şi de alte limbi care nu aparţin grupului indoeuropean, dar există şi state în care conceptul de cultură, ca atare, nu există.


Cuvântul provine din latinescul "cultura", care înseamnă "a îngriji", " a cultiva". În acelaşi timp însă, cultura avea deja în latina clasică un sens derivat, subliniat de Cicero în expresia " cultura animi philosofia est", cu sensul " filosofia este cultura spiritului ". 


Celebra formulare a lui Voltaire " cultivons notre jardin" exemplifică tocmai înţelegerea culturii ca rezultat al cultivării minţii, al judecăţii şi al calităţilor umane. 


Gândirea filosofică germană stabileşte o distincţie între Naturwissenschaften – ştiinţele naturii şi Kulturwiessenschaften – ştiinţele culturii. Ideea de cultură este asociată nu numai culturii spiritului uman, ci şi evoluţiei umanităţii, naţiunilor sau societăţilor, ansamblului de reguli care impune comportamente mutuale, un model cultural care serveşte orientării şi reglării relaţiilor dintre indivizi. 

Într-o echipă, modelul cultural impune comportamentul celor care cooperează în vederea interesului comun. Orice model cultural impune situaţii şi reguli date, care variază în funcţie de societăţi. Fiecare model defineşte un statut şi anumite condiţii de acces la cultură, dispune de instituţii culturale, oferă servicii culturale. 


Acţiunile de planificare culturală şi de politică culturală impun uneori definirea culturii dintr-un punct de vedere practic, în stare să facă din planificarea culturală o componentă logică a sistemului general de planificare guvernamentală. 


În cazul ţărilor occidentale dezvoltate, cultura este concepută ca dreptul de a participa la creaţia artistică sau mai larg, la activitatea creatoare. Fostele state socialiste înţelegeau prin cultură dezvoltarea multilaterală a personalităţii umane în totalitatea sa. În multe ţări cultura este considerată, încă, un instrument de promovare a identităţii şi unităţii naţionale. În aceste ţări cultura este adesea substituită, este restrâns sensul şi chiar se confundă cu alfabetizarea, dezvoltarea, învăţarea şi metode de producţie. 


Se poate afirma că, de fapt, cultura se prezintă sub cel puţin două ipostaze în ceea ce priveşte implicarea ei în ceea ce priveşte calitatea vieţii omului:

· ca sumă de bunuri dobândite, ca un produs, ca rezultat al acţiunii umane care serveşte omului;

· ca act de creaţie, ca acţiune la care omul participă efectiv, contribuind la propria desăvârşire, dar şi la desăvârşirea acţiunii ca atare.

Raportul dintre civilizaţie şi cultură a generat o serie de controverse – cultura a fost văzută ca un indicator al specificităţii naţionale, iar civilizaţia ca factor de unificare a societăţilor. Cert este că teoriile specificului naţional îşi iau ca termen de referinţă cultura, nu civilizaţia. “ O civilizaţia este cea mai largă grupare culturală de oameni, la cel mai redus nivel de identitate culturală”. 

 

 

Perioada postbelică a cunoscut o creştere continuă a angajării statelor europene în problemele de cultură, reflectată în subvenţionarea publică crescândă a activităţii culturale. Până în anii 60 implicarea guvernamentală se baza pe credinţa în valoarea civilizatoare a artelor şi, în consecinţă, pe dorinţa de a democratiza accesul la ele. Politica culturală axată pe această credinţă a acordat o importanţă prioritară chestiunilor de acces: preţuri reduse la programele educaţionale, intrarea liberă în muzee, popularizarea prin mijloace mass-media.

Aceste valori au devenit ţinta unor presiuni severe la sfârşitul anilor 60, când s-a opinat că politica culturală trebuie să meargă dincolo de educarea oamenilor. Aceştia trebuie să fie implicaţi în dezbaterile fundamentale asupra valorii şi naturii identităţii şi expresiei culturale. Această abordare avea precedent în mişcarea culturală din sec XIX şi în acţiunile culturale interbelice.

Disputele aveau să se amplifice o dată cu formularea unei alte concepţii despre cultură, în anii 1980-1990 - cultura ca dezvoltare. În acest sens multe ţări au pus cultura în relaţie directă cu standardele de calitate a vieţii. Un mediu artistic viu, o ambianţă atrăgătoare, clădiri impozante, accesul la muzee şi biblioteci publice, un grad înalt de participare la activităţi sportive şi de divertisment, toate acestea au fost considerate ca fiind factori care contribuie la ridicarea nivelului general al calităţii vieţii, mai ales în centrele urbane unde sunt concentrate aceste resurse. 

Anii 80 sunt mai pragmatici. Pe de o parte criza economică şi profesionalizarea tot mai mare a sectorului cultural, pe de altă parte obligaţia factorilor de decizie şi a celor culturali de a aborda mai profund problemele politicii culturale. Este începutul economiei culturii, al managementului şi al marketingului în domeniul culturii, al renaşterii urbane prin cultură, al formării de administratori, gestionari şi ingineri culturali, al recursului mai sistematic la alte surse de finanţare. 

Anii 90 sunt marcaţi de căderea zidului Berlinului, de dispariţie a Cortinei de Fier şi de implozia sistemului comunist. Este momentul când îşi face simţită prezenţa confruntarea pe de o parte, cu mondializarea, pe de alta, cu construcţia europeană – prin Tratatul de la Maastricht, în 1992, Comunitatea europeană, care funcţionase mai mult pe baze economice, devine Uniunea Europeană, mai politică, oferind o bază legală pentru o acţiune a Bruxelles-ului în domeniul cultural. Problemele de identitate culturală şi ale minorităţilor naţionale revin în forţă şi cu violenţă, cum a fost cazul în Bosnia – Herţegovina, în Kosovo şi Macedonia. 

În timp ce anii 80 erau marcaţi de relaţiile dintre cultură şi economie, anii 90 poartă amprenta relaţiei dintre cultură şi coeziune socială. 

Explicaţiile esenţiale sunt mondializarea, criza statului - providenţă, creşterea şomajului structural şi metamorfoza muncii, criza urbanismului modern şi transformarea sistemelor de valori şi de reprezentări ale societăţii. 

Astăzi numeroase concepte de bază ale culturii şi ale politicii culturale şi-au schimbat cel puţin sensul, dacă nu şi expresia. 

Democratizarea culturii a cedat locul democraţiei culturale, soziokultur cedează tot mai mult în faţa dezvoltării culturale, acolo unde se vorbea de monumente şi despre situri arheologice, astăzi se discută despre patrimoniu cultural sau despre peisaj cultural. Viaţa culturală s-a schimbat profund: apar noi expresii artistice, se dezvoltă noi practici culturale. 

La Conferinţa mondială asupra politicilor culturale a UNESCO, în 1982, cultura a fost definită astfel: “ Prin cultură înţelegem astăzi ansamblul trăsăturilor distinctive, spirituale sau materiale, intelectuale şi afective, care caracterizează o societate sau un grup social. Ea cuprinde, pe lângă arta şi literatura, modurile de trai, drepturile fundamentale ale fiinţei umane, sistemele de valori, tradiţiile şi credinţele”. 

Această definiţie a culturii a fost preluată de Consiliul Europei, doi ani mai târziu, în Declaraţia europeană asupra obiectivelor culturale de la Berlin 1984 şi constituie ecoul unei reflecţii profunde asupra conceptelor fundamentale ale politicilor şi acţiunii culturale, care a caracterizat anii 70. Aceasta este epoca în care apar concepte precum: democraţia culturală, finalităţi culturale ale dezvoltării, cultura pentru toţi, cultura ca drept al omului, community development, animaţie socio-culturală şi soziokultur. 

Reconcilierea Europei cu ea însăşi rămâne, cel puţin, în ceea ce priveşte cultura, în mare măsură neîmplinită. Barierele ideologice au căzut, dar nu s-a întâmplat la fel cu cele din minţile oamenilor. 

 

 

Odată cu formarea Uniunii Europene, s-a deschis o nouă eră. În interior, frontierele de stat nu au dispărut, dar au suferit o schimbare profundă. 

În urma unei examinări efectuate de către Comisia Europeană la sfârşitul anului 1999 pe tema "Noii Europe”, s-au conturat două probleme majore: acceptarea minorităţilor şi tolerarea imigranţilor. 

Este important să subliniem că ambele au o semnificaţie vădit culturală: noile graniţe ale Uniunii Europene vor avea o natură preponderent culturală. În timp ce hotarele politice sunt fixe, dar variabile, garniţele culturale sunt vagi, însă relativ stabile. Istoria ne-a demonstrat că graniţele politice rareori coincid cu garniţele culturale.

Încăpăţânarea, deseori violentă, de a i se atribui unui stat o identitate culturală diferită de cea naţională va fi considerată de către generaţiile viitoare ca fiind una dintre cele mai fatale greşeli ale secolelor XIX şi XX.

Hotarele politice din interiorul Europei continuă să se micşoreze. Putem vedea ilustrat acest lucru în recenta Carta Europeană a Drepturilor Fundamentale ale Omului. 

Dar ce se întâmplă cu graniţele culturale? Italia va rămâne Italia, Germania va continua să fie Germania şi Franţa tot Franţa. Cu toate acestea, exemplul Franţei ne demonstrează viabilitatea culturilor regionale. Înseamnă oare aceasta că pe termen lung graniţele culturale le vor înlocui pe cele politice?

În Europa de vest sunt vorbite mai mult de 30 de limbi minoritare şi fiecare limbă îşi are teritoriul său propriu. Factorul minoritar a devenit o sursă latentă a tensiunilor şi conflictelor începând cu 1989, mai ales în sud-estul Europei. De aceea este necesară o politică comună de integrare, care să aibă drept scop înlăturarea sau pur şi simplu prevenirea apariţiei acestor graniţe.

Uniunea Europeană doreşte construirea unei identităţi culturale europene, dar doreşte să realizeze acest lucru prin păstrarea identităţilor naţionale şi regionale din Europa. Această nouă identitate europeană care urmează să fie construită se va face pe baza fondului comun cultural al statelor europene, păstrându-se varietatea şi diversitatea culturală naţională şi regională. 

Identitatea europeană nu este altceva decât o continuare a identităţii naţionale, un alt nivel identitar, la nivelul continentului şi al Uniunii Europene.

Europa reprezintă înainte de toate o comunitate de valori, iar scopul unificării europene este să realizeze, să testeze, să dezvolte şi să păstreze aceste valori. Valorile europene fundamentale au la bază toleranţa, umanitatea şi fraternitatea. 

Programul Cultura 2000 iniţiat la nivelul Uniunii Europene se încheie la sfârşitul anului 2004. Cu toate acestea, Comisia Europeană este pe cale să înainteze o propunere de extindere a programului pentru încă doi ani. Această extindere va furniza timpul necesar pentru o discuţie în profunzime, care să urmărească pregătirea propunerilor asupra viitorului cooperării europene în domeniul cultural pe care Comisia intenţionează să le prezinte la sfârşitul anului 2003.


Viitorul program al Comunităţii pentru cooperare culturală, care va urma programului Cultura 2000, ar trebui adoptat de către instituţiile europene înainte de începutul anului 2006, pentru a debuta la 1 ianuarie 2007. Un an este necesar pentru introducerea noului sistem, lansarea anunţurilor şi primirea de propuneri.


Propunerile Comisiei se vor baza pe realizările programului Cultura 2000, pe evaluările acestui program, pe baza rezultatelor discuţiilor în curs dintre instituţiilor europene şi operatorii din domeniul cultural şi ale consultărilor publice aprofundate asupra viitorului acţiunii culturale în cadrul Uniunii Europene.


Tratatul asupra Uniunii Europene – articolul 151 – stabileşte limitele precise ale acţiunii Uniunii Europene în domeniul cultural: scopul este acela de a încuraja cooperarea culturală între statele membre, sporind acţiunea lor în condiţiile respectării principiului subsidiarităţii. 


Primele programe culturale europene au fost gândite în contextul unei Europe cu 12 state membre. Îmbunătăţirea mecanismelor de sprijin ale Uniunii Europene în vederea cooperării culturale, în particular în contextul unei arii culturale extinse pentru a cuprinde 25 de state membre, implica clarificări detaliate asupra:

· scopului general al acţiunii Comunităţii;

· scopuri specifice;

· instrumente necesare;

· domeniile culturale acoperite;

· promotori, parteneri şi beneficiari ai acţiunii;

· orice mecanism de cooperare asupra priorităţilor politice ale programului viitor.

 

Principala obligaţie a Uniunii în domeniul cultural se leagă în mod esenţial de cooperarea culturală transnaţională, iar acest lucru necesită expertiza comună în cadrul structurilor şi al dezvoltării cooperării culturale în Europa.

Acţiunea Uniunii Europene în domeniul cultural solicită obiective precise cum ar fi: 

· întărirea mobilităţii artiştilor profesionişti în domeniul cultural; promovarea circulaţiei operelor; 

· sprijinirea dialogului şi a 

· schimburilor interculturale.

Uniunea Europeană deţine competenţa în problemele culturale încă de la Tratatul de la Maastricht. Această competenţă este complementară cu cea a autorităţilor naţionale sau regionale, fiecare stat fiind responsabil de propria sa politică culturală.

Acţiunea culturală a Comunităţii trebuie să fie conformă cu trei concepte fundamentale: respectul pentru diversitate culturală, promovarea patrimoniului cultural împărtăşit în rândul europenilor şi cooperarea între statele membre.

Acţiunea Comunităţii se bazează pe cooperare. Ea completează şi sprijină acţiunea statelor membre pentru:

· îmbunătăţirea cunoştinţelor despre cultură şi istoria popoarelor europene;

· conservarea şi protejarea patrimoniului cultural cu semnificaţie europeană;

· sprijinirea schimburilor şi creativităţii artistice şi literare.

De la începutul anului 2000, programul cadru Cultura 2000 a înlocuit măsurile precedente pentru o durată de 5 ani, cu un buget de 167 milioane euro. 

Scopul programului este acela de a promova crearea unei arii culturale comune pentru europeni şi de a încuraja cooperarea între actorii culturali, pentru a dezvolta dialogul intercultural, cunoaşterea culturii şi istoriei, distribuirea transnaţională a culturii, diversitatea culturală, creativitatea, promovarea patrimoniului şi integrarea socio-economică şi socială.

O mare parte din scopurile centrale ale programelor existente derivă în mod natural din Tratat şi vor fi în continuare esenţiale pentru programul următor, în mod particular contribuţia la dezvoltarea culturilor statelor membre în condiţiile respectării diversităţii lor naţionale şi regionale şi evidenţierea patrimoniului comun. 

Pentru îndeplinirea acestor scopuri, programele trebuie proiectate cât mai eficient posibil, astfel încât să permită o mai bună cunoaştere reciprocă a culturilor, precum şi mobilitatea artiştilor şi a operelor lor. 

 

  

I. POLITICA CULTURALĂ ÎN STATE DIN UNIUNEA EUROPEANĂ

 

 

Raymond Williams afirma despre cultură că este "unul dintre cele două sau trei cuvinte cele mai complicate din limba engleză”. În unele ţări cultura este aproape sinonimă cu artele, iar politica culturală are tendinţa de a se concentra asupra artelor vizuale şi interpretative, a literaturii, festivalurilor şi altor domenii care au legătură cu aceasta. Ministerele culturii se concentrează asupra infrastructurii şi în special asupra teatrelor, galeriilor de artă, muzeelor, clădirilor cu valoare istorică, artiştilor şi companiilor artistice.

De partea cealaltă se află concepţia conform căreia arta este tot ceea ce nu suntem obligaţi să facem, cultura ca mod distinctiv de viaţă, care deosebeşte un oraş german de unul francez, spre exemplu, sau comunitatea spaniolă de cea suedeză. Potrivit acestei concepţii, artele reprezintă una din multiplele manifestări ale identităţii culturale unice ale unui loc, a oamenilor de acolo, iar politica culturală se poate ocupa cu orice, de la dans popular la tradiţii culinare locale, viaţa străzilor, modă.

Politicile culturale stimulează stabilirea platformelor de cooperare şi bună vecinătate, ea îmbină armonios dreptul la diferenţiere cu obligaţia de solidaritate dincolo de hotarele naţionale. Este de asemenea important ca societatea civilă să participe activ la formarea politicii culturale, astfel clădindu-se fundamentul coeziunii sociale şi al unui viitor comun pentru toţi europenii. 

Guvernele europene trebuie să opereze prin intermediul unei game vaste de parteneri din sectorul public, privat sau independenţi. Acest lucru este evident în lumea schimbătoare a culturii, unde eforturile statului într-o anumită direcţie pot produce adesea rezultate neaşteptate, uneori nedorite. În domeniul culturii viziunea individuală poate avea un efect uriaş şi neprevăzut, în timp ce atragerea resurselor publice necesare, substanţiale poate să nu producă nici o schimbare.

Ministerele culturii din diferite ţări se preocupă de un domeniu care este în mod intrinsec supus schimbării şi adesea considerat marginal faţă de obiectivele de bază ale guvernului. Dezvoltarea şi gestionarea politicii culturale este, aşadar, una dintre cele mai complexe zone ale guvernării moderne, un proces de echilibrare, nu atât între priorităţi aflate în competiţie, ci între viziuni rivale asupra rolului culturii în societate.

Există două abordări în acest sens, aflate la extreme diferite. Una dintre acestea spune că nu trebuie să existe nici un fel de intervenţie a statului în sectorul cultural, cealaltă, dimpotrivă, pledează pentru controlul guvernamental asupra resurselor culturale. În Europa contemporană este puţin probabil că vor exista ţări care să-şi exprime preferinţa pentru una dintre extreme. Locul unde va fi situat punctul de echilibru va varia de la o ţară la alta.

Modurile de funcţionare şi metodele de lucru ale culturii s-au schimbat profund. Se acordă prioritate proiectelor mai mult decât instituţiilor, cooperării decât schimburilor, confruntărilor şi dialogului mai mult decât consensurilor, colectivităţii decât exclusivităţii, demersurilor bottom up, flexibile şi care funcţionează în reţea, mai degrabă decât metodelor rigide top down. 

Politicile culturale şi structurile lor sunt supuse unor destructurări / restructurări permanente: acolo unde omogenitatea se bucură de privilegii, astăzi este pusă în evidenţă diversitatea culturală, acolo unde prevala logica comunitară, se vorbeşte de necesitatea salvgardării spaţiului public. Acolo unde totul era reglat între puteri publice, în prezent sunt lăsate să intervină regulile pieţei. 

În sfârşit, acolo unde predomina naţionalul, se manifestă integrarea politicii culturale în domeniile transfrontalierului şi internaţionalului .

Libertatea de exprimare, conservarea, dezvoltarea şi promovarea moştenirii culturale constituie principii ale politicii culturale în majoritatea statelor europene. Administrarea culturii şi punerea în aplicare a deciziilor luate în acest domeniu sunt diverse şi variază de la un stat la altul, dar se pot găsi anumite similarităţi la nivelul statelor cu formă de organizare asemănătoare sau în cazul statelor cu un sistem mai mult sau mai puţin centralizat.

Referitor la relaţiile internaţionale, statele membre ale Uniunii Europene şi-au concentrat atenţia pe facilitarea schimburilor cu alte culturi şi pe promovarea culturii.

Rolul sectorului privat în domeniul cultural este în continuă dezvoltare. Îmbunătăţirea cooperării dintre sectoarele public-privat, descentralizarea în domeniul cultural, responsabilitatea, precum şi protecţia diversităţii culturale, combaterea xenofobiei şi rasismului sunt obiectivele urmărite.


Politica culturală reprezintă valorile şi principiile care ghidează orice entitate socială în problematica şi afacerile culturale. Politicile culturale sunt de cele mai multe ori făcute de guverne, dar şi de alte instituţii din sectorul privat, de la corporaţii şi până la organizaţii comunitare. Politicile culturale oferă asistenţă celor care iau decizii şi care au în vedere acţiuni ce vizează viaţa culturală. 

Politicile culturale sunt un ansamblu de măsuri publice pentru sectorul cultural. În vederea unei mai bune gestionări a acestor măsuri, este necesară fixarea şi definirea unor obiective pe termen lung ale politicii culturale şi stabilirea unor metode, resurse şi centre pentru planificare şi implementare. Există mai multe domenii de acţiune a politicii culturale:

· arte tradiţionale, în sensul dat astăzi de ţările dezvoltate, care sunt limba şi literatura, artele scenei, artele vizuale;

· cultura aplicată, din care fac parte artizanatul artistic, artizanatul industrial, design-ul, construcţiile şi arhitectura;

· noile forme de cultură, care sunt cinematograful, fotografia, mijloacele de informare în masă, video;

· culegerea informaţiei, proces care se realizează prin intermediul muzeelor de istorie şi ştiinţă, care sunt subordonate tot culturii ca sursă de informaţie;

· difuzarea informaţiei, proces care se realizează prin intermediul mass - mediei şi care are un rol important în propagarea culturii;

 

După părerea Corneliei Costin, s-au identificat trei piloni de bază cu ajutorul cărora putem face o descriere potrivită politicii culturale şi aceştia sunt: obiectivele, mijloacele şi efectele.

Obiectivele sunt reprezentate de scopurile pe care şi le propun politicienii şi prin natura lor au un statut ideal. Ele sunt însă necesare pentru că trasează o direcţie, un proces sau o dezvoltare.

Obiectivele principale ale politicii culturale a Uniunii Europene se referă la:

· consolidarea sentimentului de apartenenţă faţă de o comunitate europeană, cu respectarea diversităţii tradiţiilor şi culturilor naţionale şi regionale;

· facilitarea accesului cetăţeanului european la cultură; 

· exploatarea potenţialului de angajare a sectorului cultural;

· răspândirea culturii în lume.

 

Mijloacele politicii culturale sunt măsurile aflate la dispoziţia factorilor de decizie pentru a schimba datele realităţii în direcţia propusă prin obiective. În cadrul politicii culturale, mijloacele cel mai des utilizate sunt resursele financiare, legislaţia şi informaţia.

Rezultatele politicii culturale sunt îmbrăcate de schimbările survenite în urma măsurilor luate pentru realizarea obiectivelor. Evaluări importante ale rezultatelor se pot obţine şi prin analiza conţinutului acţiunilor, realizărilor culturale, a experienţei şi cunoştinţelor beneficiarilor acţiunii culturale, atunci când este vorba despre acţiunea de informare.

 

  1. Tendinţe actuale în politica culturală

 

  Politica culturală în Austria se bazează pe ceea ce este considerat a fi necesar culturii, cum ar fi libertatea de exprimare artistică, participarea la viaţa artistică, probleme de administrare, cooperarea dintre domeniul privat şi cel public. Modernizarea şi îmbunătăţirea metodelor în domeniul cultural precum şi administrarea şi descentralizarea autorităţii culturale sunt unele dintre cele mai importante obiective. Articolul 15 al Constituţiei Austriei repartizează majoritatea puterilor în domeniul cultural provinciilor – Bundeslander – în timp ce guvernului federal îi sunt repartizate în mod expres competenţe ce ţin de aspectul de suveranitate, cum ar fi arhivele şi bibliotecile cu profil tehnic şi ştiinţific, colecţiile artistice şi cele ştiinţifice, cât şi administrarea infrastructurii federale – muzee federale, Biblioteca Naţională, teatre federale, monumente istorice.

În Austria, cele mai recente probleme discutate au fost găsirea unor strategii pentru stimularea ocupării forţei de muncă în sectorul culturii şi pentru sprijinirea expresivităţii culturale a grupurilor etnice. Pentru egalitatea de gen în domeniul artelor şi al mediei, scopurile majore ale politicii au inclus sporirea contactelor la nivel internaţional şi promovarea artei contemporane şi experimentale austriece. 

 

Legea din 16 iulie 1973 cunoscută ca “ Legea pactului cultural" garantează, în Belgia, autonomia comunităţilor flamandă, wallonă şi germană în materie culturală precum şi protecţia minorităţilor. Comunităţile flamandă, wallonă, germană – sunt responsabile pentru domeniile culturale artă, audiovizual, educaţie, sport pentru copii şi tineret. 

În Belgia, comunitatea vorbitoare de limbă franceză este conştientă de faptul că dacă cultura va ocupa un loc important în societatea viitorului bazată pe cunoaştere, va fi importantă intensificarea scopului politicilor de a promova mobilitatea şi schimbul între tineri şi să se asigure că toate reţelele culturale electronice în Europa sunt accesibile tuturor. 

În mod similar, în societatea hibridă a Belgiei, în capitala Europei, există o nevoie de a organiza întâlniri între diverse culturi şi credinţe pentru a se evidenţia şi pentru a dezvolta elemente comune de bază. 

Principiul subsidiarităţii joacă un rol important în politica culturală la nivel naţional, regional, provincial, municipal şi civic, pentru încurajarea exprimării în toate formele de artă a tuturor aspectelor moştenirii umane, fie ea istorie, arhitectură sau comori intangibile. Cultura este un vehicul pentru orice călătorie, cu excepţia voiajelor de cucerire. 

Ministere de la Communaute francaise Wallonie – Bruxelles administrează problemele culturale ale comunităţii vorbitoare de limbă franceză, Ministerie van de Vlaamse Gemeenschap se ocupă de problemele comunităţii flamande, iar Ministerium der Deutschsprachigen Gemeinschaft de cele ale comunităţii germane.

Politica culturală în Danemarca are la bază: libertatea cuvântului, democraţia culturală, calitatea şi descentralizarea.

Libertatea cuvântului garantează o veritabilă libertate de exprimare; democraţia culturală exprimă respectul pentru diversitatea culturală şi dreptul la pluralism cultural; descentralizarea asigură deschiderea, accesul la viaţa culturală şi promovează principiul subsidiarităţii, ceea ce implică ca decizia să fie luată împreună cu cetăţenii interesaţi.

Ministerul Culturii din Danemarca are în vedere iniţiative care susţin creaţia artistică, muzica, teatrul, filmul, bibliotecile, arhivele şi muzeele, precum şi educaţia şi perfecţionarea în aceste domenii. Ministerul este de asemenea responsabil în materia dreptului de autor, răspândirea informaţiilor culturale, radio, televiziune, sport şi cooperare culturală internaţională. Ministerul Culturii este compus dintr-o divizie centrală şi un număr de instituţii culturale. Aceste instituţii se bucură de o considerabilă libertate de acţiune şi independenţă în relaţiile cu Ministerul Culturii.

 

Climatul cultural în Germania se caracterizează prin toleranţă, libertatea de expresie şi deschidere către inovaţie, care reprezintă condiţia esenţială şi în acelaşi timp sufletul unei politici culturale active. În cele 16 Landuri guvernele susţin şi promovează orice tip de activitatea culturală. Guvernul federal este responsabil cu menţinerea şi sprijinirea autoguvernării instituţiilor şi asociaţiilor locale precum şi cu dezvoltarea unei infrastructuri pentru activităţile larg răspândite.

În Germania, landurile, Ministerul Culturii ( Kulturministerien) şi Ministerul Ştiinţei ( Wissenschaftsministerien ) au responsabilităţi specifice în domeniul cultural. Sarcina principală a Conferinţei Permanente a Ministerului Afacerilor Culturale este de a asigura minimul necesar în domeniul educaţiei şi culturii. În 1998 a fost creat Serviciul pentru cultură şi media din Cancelaria Federală pentru a unifica puterile şi responsabilităţile referitoare la politica culturală.

 

În Grecia politica culturală se bazează pe respectarea, conservarea, dezvoltarea şi promovarea moştenirii culturale. Pentru artiştii contemporani cultura tradiţională greacă reprezintă o adevărată sursă de inspiraţie. 

Ministerul Culturii este responsabil cu implementarea politicii culturale precum şi de colaborarea dintre administraţiile locale şi instituţiile private. De asemenea, supraveghează alocarea fondurilor pentru sectorul artistic. Ministerul este responsabil cu elaborarea unor proiecte care să aibă în vedere protecţia şi promovarea moştenirii culturale. O serie de comisii sunt subordonate ministerului, cu scopul de a susţine şi a îmbunătăţii activitatea acestuia în diverse domenii. 

 

În Spania cultura este privită ca fiind forma cea mai potrivită de exprimare a persoanei, a societăţii, a unei naţiuni, a unei civilizaţii. Accesul la cultură, promovarea acesteia, conservarea şi îmbogăţirea patrimoniului istoric şi cultural, precum şi a moştenirii artistice reprezintă priorităţi ale politicii culturale din această ţară. 

Politica culturală s-a axat pe “investiţia” în moştenirea culturală, infrastructura culturală, consolidarea şi dezvoltarea industriei culturale. Spania acordă o importanţă deosebită diseminării culturii spaniole între cetăţenii săi, precum şi unor de măsuri care au ca ţintă relaţiile externe ale Spaniei, promovând co-producţia în America Latină, de exemplu. 

Alte obiective urmăresc evaluarea şi restructurarea administraţiei interne. Mai mult un nou Act de Sponsorizare este creat pentru a stabili taxe stimulatoare pentru ca persoane private şi companii să facă donaţii pentru desfăşurarea activităţilor culturale. Pentru a atinge aceste scopuri sunt necesare unele măsuri legislative, precum creşterea investiţiilor în special în principalele instituţii culturale.

Comisia pentru probleme culturale (Comisia Delegada para Asuntos Culturales) este un organism guvernamental delegat, care se ocupă de coordonarea şi promovarea politicii culturale. Ministerul Educaţiei, Sportului şi Culturii reprezintă organismul central însărcinat cu elaborarea şi implementarea regulilor generale în materie culturală. Îndeplineşte această sarcină direct, prin Secretariatul de stat pentru Cultură, care controlează Directoratul general pentru arte frumoase şi patrimoniu cultural, Directoratul general pentru carte, arhivă şi biblioteci şi Directoratul general pentru cooperare culturală şi comunicaţii.

 

Obiectivele politicii culturale în Franţa sunt concentrate pe menţinerea şi exploatarea moştenirii culturale, sprijinirea creativităţii şi artiştilor, dezvoltarea unui sistem de educaţie care să permită accesul la cultura profesionistă, lupta împotriva inegalităţii, accesului la cultură şi dezvoltarea creaţiei artistice.

În Franţa responsabilitatea pentru promovarea culturii aparţine Ministerului Educaţiei Naţionale pe plan intern şi Ministerului Afacerilor Externe, pentru promovarea culturii pe plan internaţional.

 

În Irlanda, Department of Arts, Heritage, Gaeltacht and the Island sprijină, promovează, conservă şi prezintă patrimoniul cultural irlandez. În aria responsabilităţii acestuia intră şi instituţiile artistice şi culturale, emisiuni şi filme etc.

 

Politica culturală a Italiei s-a schimbat începând cu 1996. Au intervenit o serie de elemente noi în reconstruirea profilului cultural. 

Reformarea structurilor guvernamentale s-a referit şi la modul de administrare al culturii, creşterea fondurilor şi crearea unui singur minister care să se ocupe de majoritatea aspectelor în domeniul politicii culturale. Politica Italiei se concentrează în primul rând pe integrarea tuturor competenţelor legate de moştenirea culturală, de spectacol, publicaţii, sport. 

Ministerul Culturii ( Ministero per i Beni e le Attivita Culturali ) a fost creat în 1998. Competenţele în materia culturală au fost împărţite între stat, regiuni şi autorităţile locale, după reorganizarea din 1998. Statul are acum o serie de responsabilităţi şi este implicat în protecţia patrimoniului cultural. Trei dintre cele cinci regiuni autonome au responsabilităţi depline pentru moştenirea lor culturală, conservarea şi dezvoltarea acesteia. Celelalte 15 regiuni au responsabilităţi care se referă la punerea în aplicare a legislaţiei naţionale referitoare la muzee şi biblioteci, turism cultural, spectacole. 

 

În Luxemburg cultura este considerată a fi factor determinant al unei societăţi. Înţelegerea culturii ar asigura o mai bună protecţie împotriva manifestărilor fanatice. A fost adoptată o nouă legislaţie, care are în vedere promovarea creaţiei artistice. Noi fonduri au fost prevăzute pentru a crea o nouă infrastructură pentru activităţile artistice. Liberul acces la cultură şi cultura pentru toţi sunt noile obiective, alături de care se mai află, de asemenea, protejarea identităţii şi promovarea artiştilor din Luxemburg.

Ministerul Culturii, Învăţământului şi Cercetării reprezintă organismul central responsabil pentru promovarea şi stimularea vieţii artistice. Împreună cu Ministerul Afacerilor Externe este responsabil pentru programele de cooperare la nivel bilateral sau multilateral.

 

Politica culturală a Olandei se referă la găsirea celor mai bune forme de exprimare culturală, pentru asigurarea diversităţii în materie culturală, tradiţii istorice, forme de manifestare artistică. Principiile călăuzitoare au fost întotdeauna compatibile cu dorinţa de a susţine geografic, ideologic şi artistic diversitatea. 

Calitatea rămâne unul dintre criteriile cele mai importante în acordarea subvenţiilor culturale. Alte probleme se referă la impactul social al proiectelor, programelor şi al evenimentelor, precum şi la noi metode de evaluare şi responsabilitate. Accentul în educaţia culturală cade când pe cerere când pe ofertă, în felul acesta dându-le posibilitatea oamenilor şi încurajându-i să descopere lucrări şi evenimente culturale şi artistice.

În Olanda Ministerul Educaţiei, Culturii şi Ştiinţei ( Ministerie van Onderwijs, Cultuur en Wetenschappen ) este responsabil de activitatea culturală şi de măsurile care se impun în această materie, începând din 1994.

Politica culturală a guvernului portughez se bazează pe următorul principiu: creaţia culturală şi folosirea acesteia constituie un drept esenţial pentru toţi cetăţenii şi reprezintă o componentă fundamentală a vieţii lor. Principala caracteristică şi obiectivele politicii culturale se bazează pe democraţie şi descentralizarea vieţii culturale, transferul puterilor de la nivel central la nivel regional şi al instituţiilor locale. Următorii paşi vor avea în vedere internaţionalizarea – susţinerea în promovarea culturii peste hotare – şi participarea la reţeaua europeană de creare şi răspândire a culturii.

Ministerul Culturii ( Ministerio da Cultura ) a fost creat în 1995 pentru a întări poziţia culturii într-un context mai larg şi pentru a iniţia dialogul şi stabilirea relaţiilor cu alte ministere. Ministerul este susţinut de o serie de organisme. Dintre cele mai importante amintim Consiliul Naţional pentru Copyright şi Înaltul Consiliu pentru Biblioteci. 

 

În Suedia autorităţile naţionale, regionale şi municipale sunt responsabile cu toate obiectivele politicii culturale. Obiectivele fac referire la asigurarea egalităţii de participare la viaţa culturală, conservarea şi exploatarea moştenirii culturale, promovarea educaţiei culturale, precum şi schimbul intercultural.

Ministerul Culturii ( Kulturdepartementet) este partea guvernului responsabilă de planificarea, dezvoltarea şi coordonarea politicii culturale pe termen lung. 

 

În Regatul Unit, pe 25 iunie 1999 a fost lansat un program de asistenţă a autorităţilor locale pentru dezvoltarea unor strategii culturale locale. Serviciile culturale oferă o gamă largă de beneficii şi pot ajuta la abordarea excluderii sociale şi să ajute la reînnoirea spirituală. 14 autorităţi locale din toată ţara au pus la punct o strategie culturală. 

 

 

2. Susţinerea financiară a proiectelor culturale

  

În Austria, în 1997, 1,3% din totalul cheltuielilor era destinat culturii şi artei. Aproape 59% din buget a fost folosit de către guvernul federal, restul fiind împărţit între Bundeslander - 25% şi Viena sub - 16%. Un procent mai mare din bugetul federal este folosit pentru proiecte la scară mare şi instituţii, cum sunt teatrele federale şi muzeele, precum şi activităţile artistice. Alte fonduri, pentru domenii care sunt considerate că nu fac parte din domeniile tradiţionale, provin din taxe indirecte, pentru licenţe radio, de exemplu.

 


În Belgia, totalul alocat politicii culturale de toate nivelurile se ridica la 1% din PIB în 1998. 

Contribuţia comunităţii vorbitoare de limbă franceză este de zece ori mai mare decât cea a guvernului central. Cea mai mare parte a bugetului comunitar este alocat serviciului public de difuziune, Radio Television Belge, care primeşte aproximativ 50% din total. Alte fonduri merg, în ordine descrescătoare, spre industria spectacolului - 34%, probleme generale – programe de angajare a forţei de muncă, centre culturale – 20%, educaţie - 19%, audiovizual, radio, televiziune -15%, cărţi şi literatură - 8% şi patrimoniu naţional şi arte vizuale - 4%.

În comunitatea flamandă, 4,3% din bugetul pe 2000 a fost folosit în domeniul cultural. Principalele cheltuieli au fost orientate spre subvenţii pentru televiziune şi radio.

 

1,8% din totalul cheltuielilor publice din Danemarca este folosit pentru cultură şi domeniul artelor. Cheltuielile pentru cultură au crescut din 1996 până în 1999 cu aproximativ 40%. Muzica, artele creative, filmul şi pregătirea artistică au beneficiat în principal de aceste fonduri. Fonduri de la Loteria Naţională şi din pariurile sportive asigură un venit substanţial pe lângă venitul de la stat.

 

Germania, în 1996, a cheltuit 1% din totalul cheltuielilor publice pentru artă şi cultură, incluzând aici fonduri pentru universităţi, arte frumoase, educaţia pentru adulţi, sistemul public de librării. Asupra landurilor din fostul RDG s-a exercitat o anumită presiune pentru a-şi menţine activităţile culturale şi pentru a-şi prezerva infrastructura culturală.

Din 1987 până în 1996 defalcarea cheltuielilor bugetare a fost de 54% pentru municipalitate, 41% pentru landuri şi 5% pentru stat.

 

În Grecia, finanţarea provine de la bugetul de stat, de la Programul de Stat pentru investiţii şi de la Loteria Naţională.

 

În lipsa unei standardizări în structura bugetului, a diversităţii structurilor organizaţionale şi a lipsei unei definiţii clare a culturii, este dificil de stabilit suma totală alocată de guvernul Spaniei pentru cultură. Între 1993 şi 1999 s-a cheltuit aproximativ între 0,1% şi 0,7% din PIB pentru programele culturale. Finanţarea politicii culturale în comunităţile autonome şi cheltuielile pentru cultură ale autorităţilor locale nu sunt incluse în aceste date.

 

Bugetul alocat culturii în Franţa a înregistrat unele schimbări în ultimii zece ani. În sfera activităţii au fost incluse " delegation generale de la langue francaise" şi arhitectura. În 2001 un buget de 0,994 % din bugetul net de cheltuieli ale statului a fost planificat pentru cultură, în creştere faţă de anul 2000. 

 

Bugetul anual pentru cultură în Italia este stabilit în conformitate cu prevederile din legea finanţelor. Astfel, în 2000, 0,3 % din bugetul statului a fost folosit pentru patrimoniul cultural şi pentru diverse activităţi. În mare parte cheltuielile au fost destinate conservării patrimoniului cultural – arheologic, arhitectonic, librării şi arhive. Aproximativ 63% din bugetul pentru cultură este atribuit statului, 10% regiunilor, 2% provinciilor şi aproximativ 25% municipalităţilor.

 

În Luxemburg bugetul pentru cultură este alocat Ministerului Culturii, Ministerului Afacerilor Interne şi Ministerului Lucrărilor Publice. Bugetul a crescut în mod constant din 1990, în anul 2000, 1,71% din bugetul total fiind alocat culturii.

 

Bugetul culturii în Olanda se împarte în două secţiuni: bugetul pentru media, limbă, literatură şi biblioteci şi bugetul pentru artă şi patrimoniu cultural. Cheltuielile pentru domeniul cultural se ridică la 0,5% din bugetul public în ultimii 10 ani.

 

Portugalia a cheltuit pentru cultură în anul 2000, 0,6% din totalul cheltuielilor bugetare (0,2% din PIB). Ministerul Culturii a cheltuit aceste fonduri pentru o gamă largă de activităţi culturale. 

 

Cheltuielile pe care Ministerul Educaţiei din Finlanda le efectuează pentru promovarea artei şi industriei culturale, pentru dezvoltarea muzeelor şi a bibliotecilor, pentru conservarea patrimoniului cultural şi pentru susţinerea activităţilor pentru tineret şi sport se ridică la 1,2% din bugetul naţional.

Bugetul alocat pentru artă şi cultură, fără a include aici activităţile pentru tineret şi sport, a constituit 0,9% din bugetul total pe 2000. Din cauza crizei, cheltuielile guvernului pentru cultură au scăzut treptat din 1993. Profiturile de la jocurile de noroc constituie o proporţie însemnată din finanţarea statului pentru viaţă culturală şi artistică.

 

În Suedia, din cauza repercusiunilor crizei economice asupra finanţelor publice, bugetele municipale şi ale consiliilor locale au fost retrase în prima jumătate a anilor 1990. Din 1996 s-a înregistrat o îmbunătăţire care a avut un bun efect asupra bugetului municipal pentru cultură. Cheltuielile de stat pentru cultură în 1998 se ridicau la 1,3% din bugetul naţional, în timp ce cheltuielile municipalităţii s-au ridicat la aproape 3% din bugetele municipale.

